สหรัฐเผยผู้ขอสวัสดิการว่างงานสัปดาห์ที่แล้วต่ำสุดในรอบเกือบ 43 ปี
สหรัฐเผยผู้ขอสวัสดิการว่างงานสัปดาห์ที่แล้วต่ำสุดในรอบเกือบ 43 ปี
7 ต.ค. 2559

กระทรวงแรงงานสหรัฐ เปิดเผยว่า จำนวนชาวอเมริกันที่ยื่นขอสวัสดิการว่างงานครั้งแรกในสัปดาห์ที่แล้ว ลดลงสวนทางกับที่นักวิเคราะห์คาดว่าจะเพิ่มขึ้น โดยลดลง 5,000 รายในสัปดาห์ที่สิ้นสุดวันที่ 1 ต.ค. สู่ระดับ 249,000 ราย ซึ่งเป็นระดับต่ำสุดนับตั้งแต่เดือนเม.ย. ซึ่งในเดือนดังกล่าวอยู่ในระดับต่ำสุดนับตั้งแต่เดือนพ.ย.1973
การเปิดเผยตัวเลขผู้ยื่นขอสวัสดิการว่างงานที่ระดับต่ำดังกล่าว บ่งชี้ถึงภาวะตลาดแรงงานที่แข็งแกร่งของสหรัฐ และหนุนให้ธนาคารกลางสหรัฐ (เฟด) ทำการปรับขึ้นอัตราดอกเบี้ยในปีนี้
นักวิเคราะห์คาดการณ์ก่อนหน้านี้ว่าจำนวนชาวอเมริกันที่ยื่นขอสวัสดิการว่างงานครั้งแรกจะเพิ่มขึ้นสู่ระดับ 257,000 รายในสัปดาห์ที่แล้ว
จำนวนชาวอเมริกันที่ยื่นขอสวัสดิการว่างงานครั้งแรกได้อยู่ต่ำกว่า 300,000 ราย เป็นสัปดาห์ที่ 83 ติดต่อกัน ซึ่งยาวนานที่สุดนับตั้งแต่ปี 1970
ส่วนตัวเลขค่าเฉลี่ย 4 สัปดาห์ของจำนวนชาวอเมริกันที่ยื่นขอสวัสดิการว่างงานครั้งแรก ซึ่งถือเป็นมาตรวัดตลาดแรงงานที่ดีกว่า เนื่องจากขจัดความผันผวนรายสัปดาห์ ลดลง 2,500 ราย สู่ระดับ 253,500 รายในสัปดาห์ที่แล้ว ซึ่งเป็นระดับต่ำสุดนับตั้งแต่เดือนธ.ค.1973
สำหรับจำนวนชาวอเมริกันที่ยังคงขอรับสวัสดิการว่างงานต่อเนื่อง มีจำนวนลดลง 6,000 ราย สู่ระดับ 2.058 ล้านราย ในรอบสัปดาห์ที่สิ้นสุดวันที่ 24 ก.ย. ซึ่งเป็นระดับต่ำสุดนับตั้งแต่ปี 2000 ส่วนตัวเลขค่าเฉลี่ย 4 สัปดาห์ ลดลง  21,000 ราย สู่ระดับ 2.095 ล้านราย ซึ่งเป็นระดับต่ำสุดนับตั้งแต่ปี 2000 เช่นกัน